હિંમતનગર નજીકના કાટવાડ ગામની સીમમાં આવેલી સિધ્ધાર્થ પબ્લિક સ્કુલમાં શનિવારે મધરાતે ૨૫ થી ૩૦ વર્ષની ઉંમરના ધાડપાડુઓની ગેંગે લાકડીઓ, ધોકા અને જીવલેણ હથિયારો સાથે ત્રાટકી સ્કુલ કેમ્પસમાં રહેતા કર્મચારીને ધોકા મારી ઇજાઓ પહોંચાડી મોબાઇલ તેમજ રોકડ રકમ સહિત રૂા.૧૫૬૦ની મત્તાની લૂંટ ચલાવી હતી. ત્યારબાદ લૂંટારૂ ગેંગે સ્કુલના કાર્યાલય તેમજ સ્ટાફ રૂમના તાળા તોડી ચોરી કરવાની કોશિષ કર્યા બાદ ભાગી છૂટયા હતા. લૂંટની ઘટના સંદર્ભે ભોગ બનનાર કર્મચારીએ હિંમતનગરના ગ્રામ્ય પોલીસ સ્ટેશનમાં રવિવારે મામલો દર્જ કરાવતા પોલીસે લૂંટનો ગુનો નોંધી ઘટના અંગેની તપાસ હાથ ધરી છે.